《明月篇》
明代·何景明

长安月，离离出海峤。遥见层城隐半轮，渐看阿阁衔初照。

潋滟黄金波，团圆白玉盘。青天流景披红蕊，白露含辉汎紫兰。

紫兰红蕊西风起，九衢夹道秋如水。锦幌高褰香雾开，琐闱斜映轻霞举。

雾沉霞落天宇开，万户千门月明里。月明皎皎陌东西，柏寝岧峣望不迷。

侯家台榭光先满，戚里笙歌影乍低。濯濯芙蓉生玉沼，娟娟杨柳覆金堤。

凤凰楼上吹箫女，蟋蟀堂中织锦妻。别有深宫闭深院，年年岁岁愁相见。

金屋萤流长信阶，绮栊燕入昭阳殿。赵女通宵侍御床，班姬此夕悲团扇。

秋来明月照金微，榆黄沙白路逶迤。征夫塞上怜行影，少妇窗前想画眉。

上林鸿雁书中恨，北地关山笛里悲。书中笛里空相忆，几见盈亏泪沾臆。

红闺貌减落春华，玉门肠断逢秋色。春华秋色递如流，东家怨女上妆楼。

流苏帐捲初安镜，翡翠帘开自上钩。河边织女期七夕，天上嫦娥奈九秋。

七夕风涛还可渡，九秋霜露迥生愁。九秋七夕须臾易，盛年一去真堪惜。

可怜扬彩入罗帏，可怜流素凝瑶席。未作当垆卖酒人，难邀隔座援琴客。

客心对此叹蹉跎，乌鹊南飞可奈何。江头商妇移船待，湖上佳人挟瑟歌。

此时凭阑垂玉箸，此时灭烛敛青蛾。玉箸青蛾苦缄怨，缄怨含情不能吐。

丽色春妍桃李蹊，迟辉晚媚菖蒲浦。与君相思在二八，与君相期在三五。

空持夜被贴鸳鸯，空持暖玉擎鹦鹉。青衫泣掩琵琶弦，银屏忍对箜篌语。

箜篌再弹月已微，穿廊入闼霭斜辉。归心日远大刀折，极目天涯破镜飞。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。